Tabe ma han buseet na'ko kau, nai' Paulus. Uisneno npiir kau 'jair haef 'eu Yesus Kristus. Ma hit tafnekan teu Usif Yesus, re' anfee kit a'honis piut-piut tok Ne, natuin Uisneno nsoi nrair kit na'ko hit saant ein.
Tius! Ho on re' au aanh aa kuuk, natuin au ururu' 'rair ranan he ho mpirsai meu Kristus. Au 'onen he Uisneno, hit Ama', ma Yesus Kristus, hit Usi', nakrira' Sin neek rekon naan, ma nfee ko 'monit nbi mamut ma ao-mina'.aHaef ein sin Reta' 16:1
Mpaant om mu'ko tuaf ein re' nanoni' nsanan
3Neng goes ii, hit nua kit tabua tbi kota Efesus. Oras au he 'nao eu propinsi Makedonia, au 'ak ko he mubaar ambi kota Efesus. Oras naan, nmui' tuaf re' ntaka'nanab Usif Yesus In too srani, npaek noni' re' ansaan ma nbeo. Onaim au 'toit ko, he mnao mukaina' sin, he sin kais nakonob sin noin ein naan. 4On nana msa', tuaf ein re' naan npoir nein oras parsuum ah, karu sin nnaon ma nmakoin ein tenab nbi rais reet poi sin. Ma sin nmasau-fefan nok ahaa mapeo' uuf ma 'naof re' ka netfeek niit fa. Rasin on re' nana, suma neik mansian ii nmatoen am anmabanan. Ma ka npaumakab sin fa nok Uisneno.
5Au 'faineek ko henati' munoni' apirsait ein neu Usif Yesus anmonin nbin rais manekat nok neek akninu', tenab amneot, ma nbi neek akteeb kninu'.
6Mes anmui' tungguru bian re' sin ntebi nrarin, ma nait inporin fainekat naan. Rarit sin npoir nein oras, ma nmasau-fefan ma na'uab ein tafi'-tafi'. 7Sin nakrira' sin tuak ein am nak, sin re' naan tunggurun re' nanoni' ka'o Musa in Atoran sin. Sin natoon ok on re' tunggur ko'un, mes sin ka nahinin fa saa' re' sin nanoni' sin naan.
8Hit arkit tahiin ka'o Musa in Atoran sin naan, reko. Asar hit tanaoba' sin natai nok Uisneno In sarit amneot. 9Atoor nein naan, ka ntui sin fa neu atoin amoe' reko. Mes, antui sin neu a'nak fatus, araban aprenat, na'roo na'ko Uisneno, atoin amaufinu, tuaf re' ka nfairoir fa Uisneno, re' anfare' rasi kninu', aroor atoni', ma aroor mahoni'. 10Atoor nein naan antui sin neu mansian re' nmakonin tafi'-tafi', re' anmakoin atoni' nok atoni' ma bifee nok bifee, re' nheek na'koro tuaf he na'seke tuaf bian henati' napein roit, re' aputa-kriut, apoit, ma neu tuaf-tuaf re' anraban rais noni' amneot. 11Noni' re' amneot ein, neman na'kon Uisneno In Rais Reko, re' In nanaa't ee neu kau. Ma Uisneno naan, Uis amaas isat. Mansian ii ro he ntuna' na'rat-raat Ne.
Mtoit makasi meu Uisneno, natuin In amanekat
12Au 'toit makasi ko'-ko'u neu hit Usi', Yesus Kristus, natuin In npirsai kau, ma nfee kau 'be'if ma'tani' he unaob In mepu. 13-14Te kah, unu' te, au es re' ureuk Usi' Yesus In kanan. Au msa' ususab ma 'ha'mui' tuaf-tuaf re' natuin In rana 'honis. Au 'teer hae sin. Au 'maufiun on re' naan, natuin oras naan, au ka uhiin aan fa saa' re' au moe' je re' naan, ma au ka 'pirsai 'eu hit Usi' Yesus Kristus fa fe'. Mes In ka nnikan kau fa. In nakrira' In maneek Ne neu kau.bHaef ein sin Reta' 8:3, 9:4-5 Saa' anteni', In nakrira' In neek reek Goe neu kau piut. In nfee kau tetus athoen he au 'pirsai Je nok neek a'ki'it, ma 'neek sekau-sekau on re' In nneek kau.
15Nati' te hit tneen uab am nak, “Yesus Kristus nema nrair anbi pah-pinan, he nsoi mansian asaant ein.” Batuur on naan! Na'ko mansian asaant ein ok-oke', au es re' maufinu' nneis-nesi. 16Maski au maufiun ki kah een, mes Uisneno nafeek he ka nhukun kau fa. Natuin In he npaek kau 'jari 'tope he ukrira' Yesus Kristus In sabaar Ee neu atoni re' maufiun ii ma'tain besi, on re' au. Nok ranan naan, biak ein re' nmo'en sanat amsa', bisa npirsain neu Ne, henati' sin nmonin piut nok Ne.
17Pures-bo'is neu Uisneno!
Suma In es re' Uisneno;
ka tiit attein fa heen!
Usif re' naprenat nabar-baar.
In nmoin nabar-baar.
In ka nmaet fa.
In re' naan mansian ii ka niit Ee fa neik sin matak fuak ein.
Are' rais hormaat ma pures-bo'is sin arahaa neu Ne!
tar antea nabar-baar!
Amin.
18Timotius, au aan reko! Au he utoon ko saa'-saa' re' ho ro he mmoo' je ma ho mmepu. Are' saa'-saa' re' ia, natuin mafefa' Uisneno sin uab kein anmatoom nok ho tuam naan. Karu ho mutuin uab ein naan rek-reko, ho on re' sorarus re' amakeen reek goes, nraban amre'ut. 19Mnaa' muher-heran ho rais pirsait meu Kristus. Mpanat ho neek akninu' naan piut-piut. Tuaf bian ka nromin fa he natniin hanaf na'ko sin neek aan-'aan ee ntein, re' nmoe' sin neek pirsait ein naan namre'un, on re' bnao oe, nasrae ma na'tutu' niis on anbi faut puut kein. 20Nai' Himenius ma nai' Aleksander sin, a'moe' kein natai nok rasin naan. Etun au una'at sin neu niut reu'f ein sin a'nakat. Au 'moe' on re' naan, he sin nanoin ein he kais na're'uf antein Uisneno In kanan.
Ibaart ii in atoran
21Nahunu te, au 'toit ki he hi m'onen amteek too mfaun ein ok-oke'. Karu hi mbaiseun Uisneno te, mtoot Je he In nturun too mfaun ein anbin susat. Ma mtoit makasi, natuin In es re' nmoe' rais reko neu sin ok-oke'. 2Mteek ambi oen ein amsa' antoom uisf ein ma a'naak tein. Nok ranan naan, hit arkit bisa tmoni tbi mamut ma ao-mina', natuin Uisneno In romin, ma tmoni tbi raan amneot on re' tuaf-tuaf a'besat neu Ne. 3M'onen on re' nana te, reko. Nana nharinab Uisneno re' nfee kit a'honis. 4In nroim he too mfaun ein ok-oke' napenin a'honis, ma nahinin mee ja es re' amneot. Natuin:
5Uisneno mees ah.
Ma nmu'i haa nete-ranan mees ah, re' narame' Uisneno nok mansian kit, es re', Yesus Kristus.
Yesus naan, mansian batuur-batuur.
6In nnona' In tuan he nsoi kit na'ko hit saant ein ok-oke'.
Nateef nok in ors ate, Uisneno nfei rais reko nana kninu'-kninu' neu too mfaun sin ok-oke'. 7Rarit Uisneno npiir naan kau 'jair In haef, he 'nao utoon tuaf re' ka atoin Yahudis fa et mee-mee, ma unoni' sin he sin npirsai Usif Yesus ma natuin raan amneot. Saa'-saa' re' au utoon sin ia, batuur on naan. Au ka upoi fa, tua!a2 Nai' Timotius 1:11
8Au 'roim ki on nai: anbi mee-mee, karu hi mibua he m'onen ate, hi ro he mitaiba' nekaf es nok es. Kais ammakto'on. Kais ammatoe. Karu hi mi'aiti' hi 'nimam oras hi m'onen, hi neek mein ro he nakniun ein.
9-10Bifee ngguin amsa' on naan. Au 'roim he sin n'ator sin tuak ein te, suuk nahuum, ma npaken amsa' seor nahuum. Kaisa' nbagaya he biak ein antarun mataf neu sin, a'naak-fuun ein re' ansoi' ma nbui' sin huma'-huma', ai' npaken tai ma'osa' re' ka natuin fa atoran, ai' natoon ok bainesi' nok sin npaken moro'-muti' ma mutiara sin. Re' nmoe' bifee ngguin namasan naan, es re' neek akninu', ma sin nmoe' kein rekon. Re' nana es re' natai neu bifee ngguin he na'besan neu Uisneno.b1 Nai' Petrus 3:3 11Karu too srain ein nabuan ma nneenan noni' te, bifee ngguin ntook nokan ma nneen nokan rek-reko anmatoom nok noin ein naan. Kais ta'se'o ma ta'root. 12Anbi au te, ka reko fa karu bifee ji nait in tuan ma naprenat atoni', ma nanoni' sin. Reko nneis bifee ngguin kais mafeef ein bainesi'. 13Fin Uisneno nmoe' nahunun nai' Adam. Rarit, na' bi Hawa.cReta' Ahun-hunut 2:7, 2:21-22 14Ma ka nai' Adam fa es antoup uab poi nahuun na'ko niut reu'f ein sin a'nakat, mes bifee. Nmurai oras naan, mansian ii ntanhai Uisneno In atoran.dReta' Ahun-hunut 3:1-6 15Mes maski on nana msa', bifee ngguin napenin a'honis, natuin sin nahoin ein. Asar sin npirsain batuur-batuur neu Kristus, nmonin nbin rais manekat, nmu'in neek akninu', ma sin a'moin kein kais anbainesin.*Atoin ahiin rais Sura Kninu' sin nak, “bifee ngguin napenin a'honis, natuin sin nahoin ein” in a'mouf ni esan re' 1) Anmui' naan ri' Aan es, es re' Nai' Yesus, es anfei ranan he too mfaun sin napenin a'honis; 2) bi Hawa re' napein rais poi ma nmo'e nsaan, mes in imsa' es anjair bei' ka'o neu mansian pah-pinan; 3) bifee re' anmoin nok atoran ka nmatef oras nahoni' (mes a'mofun re' ia ka ma'tani' fa).
Tu'in antoom neu a'naak jema'at
31Saa' re' biak ein na'uab sin naan batuur, nak, “Tuaf re' he njair a'naak jema'at, naan in npiir naan kuun meup reek goes.” 2A'naak jemaa't ii, ro he tuaf re' in kaan ne reko. In ro he na'ki'i nbi matsaos nok bifee mese'. In ro he ntahan nahiin in tuan, in neek ne natea, atoni' anhormaat ee, ntoup amnemat nbi in umi, ma nanoni' nabei' tuaf bian. 3Kais tua amauf raru, ma kais amabanat. Tuaf re' batuur ii, es re', atoin neek ma'nura', naim nahiin rais haran nekaf, ma ka nsinmakan fa roit. 4In ro he n'ator nahiin in uum je nanan. In aanh ein ro he natniin ee ma nhormaat ee. 5Fin karu in ka bisa n'ator fa in uum je naan ne te, nok ranan mee in he n'ator Uisneno In jemaa't ein?
6Kais misaeb maan a'naak jema'at na'ko tuaf re' fe' natuin Usif Yesus; kais-kaisa' in na'naeb on.*Reko nneis mpiir tuaf re' in tenab, mo'et ma taos na'uu nbi Kristus. Kais-kaisa' Uisneno ntee' je, on re' Uisneno ntee' niut reu'f ein sin a'nak ko'u. 7Karu hi he misaeb tuaf es he njair a'naak jema'at, maim tuaf re' atoni bian re' ka npirsai fa nhormaat ee msa'. Nok ranan naan, in ka namaeb on fa. Ma niut reu'f ein sin a'nak ko' goe, ka bisa nakreo namouf goe fa.aNai' Titus 1:6-9
Tuaf re' he nturun a'naak jema'at
8On nana msa', neu tuaf re' he nturun a'naak jema'at. Sin arsin naan, ro he tuaf re' kaan ne nfoo-mein, tuaf re' ka napoi nahinif, tuaf re' ka niun fa raur mafu, ma kais tuaf re' naah mate'. 9Sin neek ein ro he kniun ein, ma sin ro he nnaa' naher-heran noni' re' Uisneno nfee je ma nakriir ee neu kit, too apirsait ein. 10Mparikas sin a'moin kein ma sin meup kein rek-reko. Karu ka mipein fa sin saant ein ate, na' mait sin anjarin tuaf re' he nturun a'naak jemaa't ein.
11On nana msa' sin fee kein.†Uab Yunani nbi re' ia γυναῖκας (gunaikas na'ko γυνή gunei ), in a'mouf ni nak 1) “sin fee kein”, ai' 2) “bifee”. Atoni' bian nak, uab naan in a'mouf ni 3) bifee re' na' naa' jema'at. Mes re' no teun ni re' ia, uab Yunani npaek kata es anteni' (mkius Roma 16:1). Bifeen naan sin a'moin kein ro he namneo ma namnonon. Kais bifee aroob-ra'ut re' nareu' biak ein sin kaan foo-menin. Sin ro he ntahan nahiin sin tuak ein, ma tuaf bian anpirsai sin imsa'.
12Tuaf re' he nturun a'naak jemaa't ein, ro he atoni re' na'kiik naheer anbi matsaos nok bifee mese'. In imsa' ro he n'ator nahiin in uum je naan ee nok reko, ma nanoni' nahiin in aan hein. 13Tuaf re' nfain atuta'-abha'et neu jema'at rek-reko, ro tebe, biak ein of anhormaat sin. Ma sin nabrain ma ka namtaun fa he na'uab ein anmatoom nok sin rais pirsait neu Yesus Kristus.
Hit rais pirsait ii in a'sukin
14-15Tius! Au ufnekan he kre' goes anteni' te, au 'eiti 'makius ko. Karu au u'bake' kre'o te, surat re' ia of antea nahuun. Au 'tui surat ia, he utoon ko m'ak, Uisneno In aasr ein ro he nmonin on re' mee. Kais amnikan mak, Uisneno naan, Uis Amonit. Iin ne nahuum on re' umi re' nahaek ee nbi 'sukif ma nii-ainaf re' ma'tani'. Nok ranan naan, sin ro he natnaat Uisneno In noni' amneot.
16Uisneno nfei nrair rais ma'nifa' ko'u na'ko hit rais pirsait. In a'suik ni, on nai:
Kristus nema nraar jen anbi pah-pinan ia,
npaek humaf ma masaf mansian on re' hit.
Uisneno In Asmaan Ne msa' nakrira' bukti, nak,
Yesus naan, Tuaf neek amne'o.
Ma Uisneno In ameupt ein neno-tunan amsa' niit Ee.
Uisneno nait nasaeb Ee ntaam on neno-tunan,
rarit ntuna' na'raat Ne.
In reet Ne msa' nasiin on ma nabeon on nfuun am nateef uuf-uuf anbi pah-pinan.
Atoni' nbin mee-mee msa' npirsain nraar Je goen.
Hit tpirsai on naan!
Mpaant om mi'ko tuaf-tuaf re' nanoni' fuareur goah neu too srani'
41Mes Uisneno In Asmaan Ne natoon mat-maat am nak, too apirsait bian of antitar saa' re' hit tpirsai. Rarit sin natuin smanaf bian re' nasekeb mansian, ma natuin niut reu'f ein sin noin kein. 2Tuaf re' neem ma nanoni' on naan, na'uaba te, nasuir nok mo'et. Puta-kriu gui in tuan! Tuaf ein naan sin nekak naang kein, nameis'ook anrarin. 3Sin nanoni' bifee-atoni' he kais anmatsaon. Sin nanunin amnahat huma'-huma'. Te kah, Uisneno es anmoe' mnaaht ein naan. In nmoe' mnaaht ein naan, he karu too apirsait ein nbukaen, sin ntotin makasi neu Ne. Fin sin nahinin neu rais saa' es amneot. 4Are' saa'-saa' re' Uisneno nmoe' sin nana, ro reko. Onaim, kais minuin huma'-huma'. Mansian ein ro he ntoup sin ma antotin makasi neu Uisneno. 5Natuin hit tahiin tak Uisneno In Kabin ma Prenat, ma hit onen naan nakninu' nain mnaaht ein naan.
Usif Yesus In ameup rekon
6Tius! Mumnauba' rasin re' ia meu hit aok-bian apirsait ein. Karu ho mmoe' on naan, ho mjair Yesus Kristus In ameup reek goes. Uisneno In Kabin ma Prenat sin anmoe' ko ma ho mpirsaa Je, ma nanoni' ko he muhiin noni' mee es re' amneot. Ho mnaa' muheer amrair Uisneno In Kabin ma Prenat sin. Nana on re' mnahat re' nha'tain ho aom naan. 7Kais muneuk oras he mpeo uab poi, re' ka natuik ma natai fa nok Uisneno. Kais amtoe mutuin reta' na'ko a'naef am fee-mnasi' re' nanunin huma'-huma'. Reko nneis munoni' ho tuam naan he mmoin mutuin Uisneno In roim Ne.
8Mu'taka' ho aom aan he na'bei', naan reko.
Mes in areok ni, kre' goah.
Mes munoni' ho tuam aan anbi are' kanan rasi, he mmoin mutuin Uisneno In romin,
nana, in reok ni kah een.
Fin in areok ni
ka arahaa fa neu oras tmoni tbi pah-pinan,
mes nbi monit neno amnemat amsa'.
9Uab ein re' ia, ro batuur! Onaim, mumnau murek-reko', ma kais amnikan sin. 10Hit tafnekan teu Uisneno 'Honis. In es ansoi mansian ok-oke', anneis-neis neu hit apirsait. Etun hit tmeup taheer ma taim ranan ma'tani.
11Munoni' rasin ia ok-oke', ma mreun tuaf-tuaf he nmoe' natuin noin ein naan. 12Kaisa' mkonan biak ein he nkana' paar ko, natuin ho munif ko fe'. Ho ro he mjari 'tope' meu too apirsait ein, oras ho mu'uab, ho 'mo'em, ho manekat neu tuaf, ho neek pirsait meu Yesus Kristus, ma ho 'monim akninu'. 13Oras hi mpao kau he au 'uum ate, kais amnikan he mrees Uisneno In Kabin ma Prenat neu too apirsait ein. Mha'tain sin, ma munoni' sin rek-reko.
14Mpaek ho manoem re' Uisneno nana'at ko goe jan, re' ho mtoup goe oras a'naak too srani' n'onen ma ntao 'niman neu ko. Oras naan, sin imsa' natoon Uisneno In romin anmatoom nok ho 'monim ma ho mepu. Onaim, kais musaitan manoef re' ho mtoup goe naan. 15Ammakoe he munaoba' rasin re' naan! Maut he biak ein nitan nak, ho 'monim ma ho mepu nanaob ok piut. 16On re': mpanat ho tuam naan, he ho mmoin nok neek amne'o. Ma mpanat amsa' he ho munoni' rais amneot. Karu ho muheer ambi rasin naan, Uisneno of anfei ranan neu ko, ma neu too mfaun re' nneen ma natniin ko, he hi mitsoi mi'ko rais amreu't ein.
Nai' Timotius in taos ma mo'et neu too srani'
51Kais mukain tuaf ein re' namnasin nneis ko, mpaek haan ma'tani'. Mes ampaek uab ma'nura', on re' ho mu'uab meu ho aam honi'. Ma neu muinf ein, mu'haba' sin, on re' ho aom-bian sin. 2On nana msa', neu bifee mnais ein. Mu'uab meu sin on re' meu ho ain honi'. Karu mu'uab meu bifee muinf ein ate, mpanat sin on re' sin ho feto'. Ho neek maan ro he namneo ma nakninu'.
Rasi re' anmatoom nok bifee baun ein
3-5Too srani' ro he nturun ma nbaab baun bifee ngguin, re' sin ka nmu'in fa nonot-asar re' he npairoir sin. Mes karu banu' re' anmui' anah-upuf fe' ete, sin re' naan ro he es anpairoir je. Munoni' sin, he sin nbaras nahinin neu banu' naan in maskeet ein. Nok ranan naan, sin ntuthae Uisneno, ma nhariin In nekan. Mes neu banu' re' nmoni nmes-mees, in ka nmui' fa tuaf antein he npairoir je. In arahaa nafneek neu Uisneno. Fai-manas in n'onen ma ntoit turun-babat na'ko Uisneno. Too srain ein ro he npairoir baun ein on re' naan.
6Mes neu banu' re' naminab sin tuak ein neikin rais marinit pah-pinan, maski in nmoin fe'e msa', in ka maso'ik fa heen, on re' atupas sin.
7Mumnaub are' rasin naan neu too srain ein, maut he biak ein ka na'uab na're'uf fa sin kaang kein.
8Mes karu nmui' tuaf re' ka nroim fa he npairoir kuuk sin nonot-asar, anneis-neis in uum je nanan, nana on re' in nait inporin in rais pirsait neu Uisneno. In maufiun ii nneis na'ko atoni' re' ka nahiin fa Uisneno.
9Karu mpiir banu' he nturun a'naak jemaa't ein ate, in tui' ni, on nai: in toon anmoin naan ii, kais ankuran na'ko toon bo' nee; unu' te, in na'kii' nbi matsaos nok atoni' mese'; 10tuaf nahiin je mnak, in nati' te nmoe' reko neu tuaf bian; in npairoir in aanh ein nok rek-reko; re' ntuthae tuaf bian nok neek marine; re' anturun ma nbaab too apirsait ein nok meup ba-baun; re' anroim he nturun ma nbaab tuaf anbi susat; ma re' nabarab in tuan ne piut-piut he nturun ma nbaab anbi rais reko.
11Kais mpiir banu' re' munif fe' he nturun a'naak jemaa't ein. Kais-kaisa' sin neek romit he nmatsaon ntenin naan, nsiu' napoitan sin rasi mnaut neu Kristus. Nok ranan naan, sin of ka napenin fa mainuan anteni' he ntuthae too srain ein nok rek-reko. 12Natuin, karu sin oras mainuan neu jemaa't ii anrabu' te, naan namnees nok sin nareu' sin rais manba'an nbi Uisneno In human ma In matan. Of atoni' nasaan sin. 13Kais-kaisa' sin napehen, rarit antaisibun ma npoi-ntaman neu biak ein sin uim nein, ma nareet ein rais ruum-ruum, ma na'uab na're'uf biak ein sin kaang kein. Ma rais reu'f es anteni', es re' sin nroim naneis-nesib he nhee-hee gok neu es in rasi, ma na'uab ein rasi-rasi re' ka ma'osa' fa. 14Reko nneis, baun ein re' munif fe', sin nsaon ntein ein, he reko te, sin nahoin ein, ma n'urus kuuk sin uum je nanan. Nok ranan naan, tuaf re' anmusun kit, ka napein fa ranan he nareu' ma nkana' paar kit. 15Anmui' baun munif bian re' anseken nrarin. Sin natuin anrair niut reu'f ein sin a'nak ko' goe in ranan.
16Karu nmui' bifee re' npirsai neu Usif Yesus, re' nmui' nonot-asar banu' te, bifee naan ro he nturun ma nbaab bifee banu' naan. Kais amkonan jemaa't ein he sin es ansutai je. Nok ranan naan, too srain ein bisa nturun ma nbaab banu' bian, re' batuur ni sin ka nmu'i ntein ein fa tuaf bian he nsutai sin.
Rasi re' anmatoom nok a'naak jema'at sin
17Tuaf re' na'naak jema'at nok reko, hi ro he mhormaat ee batuur-batuur, ma mbaen in kai je rek-reko. Anneis-neis neu tuaf re' anmeup ma'tani he naknutu' Uisneno In Kabin ma Prenat, ma nanoni' ki rana 'honis arekot amneot. 18Fin, matu'i et Uisneno In Suur Akninu', nak, “Karu mpaek bijae he nteir namouf maak ee in fuan na'ko in asrakon, kais amfuut mu'temeb in fefan, maut he in naah.” Ma matu'i nteni' msa' am nak, “Sekau nmepu te, ro he napein kai.”aSurat re' Nareta' Nafani' 25:4, Nai' Mateos 10:10, Nai' Lukas 10:7 Bijae anteir maak-gandum
19Karu nmui' tuaf re' nakuu a'naak jema'at ate, kais amtoup goe on aha re' naan! Ro he nmui' tuaf nua'-teun re' ansaksii ma na'uab huma' mese', on nana te, hi bisa m'uurs ee.bSurat re' Nareta' Nafani' 17:6, 19:15 20Karu mukain amraar je nmes-mees, mes in nmoin fe' anbi sanat naan ate, na' mukain ee nbi jema'at sin humak-matak. Nok ranan naan, tuaf bian of ka nabrain fa he nmoe' natuin in sanat.
21Munaob are' tui' nein re' ia nbi jema'at sin ok-oke', ma kais ampiir humaf. Au una'at mepu ia neu ho 'nimam nbi Uisneno ma Yesus Kristus sin humak-matak. Ameput neno-tunan re' Uisneno npiri nrair sin imsa', anjarin saksii.
22Kais ammanaap he mpiir tuaf he njair a'nakat. Mtai ma mtae murek-reok ee nahuun. Natuin karu hi mpiir maan tuaf es nok akraf-rafu', rarit tuaf naan anmo'e nsaan, hi msa' misaah sanat naan, natuin in a'mo'en. Mpanat ho mo'et ma taos he nakninu' piut.
23Au 'nena te, ho tai maan fe' nameen-meen fe'. Reko nneis, nmurai oras ia ho mseor tua-min-kase kre'o, maut he njair re'u. Kais minu haa oe ruum-ruum.
24Mkius rek-reko! Anmui' tuaf re' in saant ein nakriir ok. Sin ka ntea nanan fa afeek rais nein sin maat kein te, too mfaun ein nahini nrarin. Mes anmui' tuaf bian amsa', re' a'roo-roo te, na' sin saant ein nakriir ok. 25On nana msa' huma' mese' neu tuaf-tuaf re' anmo'en reko. Bian nakriir ok nain. Ma bian anteni' nmo'en reko mes ma'nifa'. Mes maski on naan, saa'-saa' re' sin nmoe' sin naan, 'roo-roo te, nakriir ok amsa'. Ka bisa fa he ta'koro' rais reko.
Rasi anmatoom nok usif ma ate
61Anmui' usif re' sin ate sin anpirsain neu Usif Yesus. Sin ro he nhormaat sin usif, maut he biak ein kais napenin ranan he na'uab namouf Uisneno In kanan, ma nkana' paar hit noni'. 2aAnmui' ate re' sin uisf ee npirsai neu Usif Yesus. Aten naan sin kais ankana' paar sin usif naan natuin in npirsai neu Usif Yesus. On mee-on mee msa', sin ro he ntuthae reko nnesi ntein neu sin usif naan, natuin sin ar-aar sin pirsait mese', ma sin ro he nmanekan es nok es.
Noni' re' ansaan, ma upan arekot
2bTius! Munoni' rasin re' ia ok-oke', ma mu'haba' too srain ein, he sin nmoe' natuin sin ok-oke'. 3Hit noni' ma taru' re' amneot naan, nfani 'sukif na'ko rana 'honis re' nhariin Uisneno In nekan. Mes tuaf re' nanoni' 'teta' na'ko noni' ia, sin re' naan ntitar napasib Usif Yesus Kristus In noni' re' amneot. 4Tuaf on re' naan, na'naeb in tuan, mes in ka marone' fa! Sin meen si, es re' nromin he namin rais matoes nok ahaa rais rum-ruum. Rasin ia, anneek-menab tuaf bian, anmatoeba' tuaf, nareu' atoni' bian sin kaang kein, ma anmaktiun ein rum-ruum aah. 5Tuaf human on re' naan, anmoe' rais taisibu piut-piut. Sin teenb ein namre'un. Sin ka nahini ntein ein fa, mee es re' amneot ma amnonot. Sin natenab nak karu sin nmakoen nbin rais pirsait, sin bisa njarin atoin amu'it.
6Batuur, rais pirsait ii bisa nmoe' mansian ii napeni mnisat ko'u. Fin monit re' anharinib Uisneno In nekan, masero' nok rais tenab manokab anmatoom nok saa' re' sin nmu'i, nana ro rais pirsait batuur aa!
7Mimnau rek-reko! Oras nahoni' kit, hit ka teik fa saa' es amsa' ttaam teu pah-pinan ia. Ma oras hit tmate msa', hit ka teik fa saa'-saa' npoi na'ko pah-pinan. 8Onaim, asar mnahat, mninut, ma pake-nohas nanokab ate, ta'tena' hit teenb ii nai!
9Mes tuaf re' anroim he njair atoin amu'it, mana fa te, in of napein rais furi' huma'-huma', ma nmofu nbi kreot a'rii'-ne'u, natuin sin nateeb ahaa a'mu'if. Are' kanan rasin naan of neik siraak ma nareu' sin a'monik. 10Atneek tanesib roit ii te, nana njair uuf neu rais maufinu huma'-huma'. Anmui' tuaf bian re' sin naim nahaa roit, tar antea sin ntanhai sin rais pirsait amneot. Nok ranan naan, sin neikn ok, nareu' sin a'monik.
Amnaa' muheer-heran noni' re' ho mtopu mrari
11Timotius! Ho mfain Uisneno iin ja ko. Onaim, amteet-koit mu'roo-roo mu'ko rais amreu't ein ok-oke'. Mmoin nok neek akninu'. Mmoni mbi rais harinat Uisneno In nekan anbi are' kanan rasi. Ampirsai piut meu Yesus Kristus. Amneek sekau-sekau goah. Ho ro he mtahan ambi susat. Ammoin mok sekau-sekau goah amsa', ro he nok neek ma'nura'. 12Ammeup batuur-batuur, he munaob are' noin ein re' hit pirsai sin. Uisneno no'en nataam ko meu rasi 'honis abar-barat. Onaim amnaa' ma mhoo muher-heran rasi 'honis naan, kais mufetin. Ma ho msa' mutoon amrair ho rais pirsait meu Usif Yesus anbi too mfaun ein sin humak ma sin matak.aNai' Yohanis 18:37 13-14Onaim oras ia, au 'toit ko he muhake' rais manba'an on nai: mmoe' mutuin Usif Yesus In apreent ein ok-oke'. Kais amtanhai prenat mese' msa', maut he biak ein kais nitan ma napenin sanat na'ko ko. Mmoe' mutuin sin ok-oke' nok batuur-batuur, tar antea hit Usi', Yesus Kristus, nkoen On anfain neem. Au 'toit ko he muhake' rais manba'an on naan nbi Uisneno In human ma In matan. In es anfee snasaf neu are' kanan amonit. Au 'toit ko he ho muhake' rais manba'an on re' naan nbi Yesus Kristus In human ma In matan. In es neik Non natoon nanon-noon nmatoom nok In Tuan Ee, nbi gubernur Pontius Pilatus in human ma in matan.
15Usif Yesus re' ma'tain isat naan, In es re' annaa' kuasat!
In re' naan, Uis Ko'u nneis na'ko are' usif-usif.
Ma In re' naan, A'nak Ko'u nneis na'ko are' kanan a'nakat.
Antea in ors ate,
Uisneno of nakrira' are' kanan rasin ia.
16Suma In kuun, es re' of anmoin nabaar-baar.
In nmoni nbi me'u re' mansian ii ka nabei' fa he n'ere.
Ka tiit taan fa tuaf es re' nabei' he nkiis Goe.
Are' kanan rais hormaat nasaeb ok neu Ne!
Are' kanan kuasa et In a'niman tar antea nabar-baar!
Es re' naan, tua! Amin!
Rasi re' anmatoom nok atoin amu'it ein
17Mutonan atoin amui't ein pah-pinan ia, he sin kais nabe'on, ma kais na'panen sin a'moin kein neu 'mu'if pah-pinan. Fin a'mui'f ein naan of oek ein. Reko nneis sin na'paen ok anbin Uisneno 'Honis. Natuin In es re' nathoeb kit, saa'-saa' re' hit tperluu sin, henati' hit bisa tnaben tiit moint ii in mainonin. 18Mutonan sin he sin npaek sin a'mui' kein he nmo'en rais reko. Sin ro he nmakoen nbin nmoe' reko. Sin ro he nnona' sin a'niim kein he nfiit ma nbaab tuaf, ma nroim he nfee athoen na'ko Uisneno neu sin. 19Nok ranan naan, sin nkikin ma nakbua' a'mu'if he nfani 'sukif ma'tani' neu sin a'moin kein noka'-nmeu. Nok ranan nana msa', sin nafena' rasi 'monit re' ma'upa'.
Nai' Paulus natu'ub in surat
20Tius! Ampanat murek-reko' are' kanan rasi re' Uisneno nana'at ko sin. Kais amseit-seit nom meu rais poi ruum-ruum. Kais amtuut mok ambi uab reu'f ein, re' ka neik fa rais hormaat neu Uisneno. Mumnau, goo! Anmui' tuaf anpaas in a'basan nak, in atoin ahinit. Te kah, sin ‘hinit’ naan, ka nmui' fa 'sukif. Kais amnao he mmatuut-feef mok sin. 21Anmui' tuaf bian re' npirsai rais puta-kriu ngguin, tar antea sin ntebin na'kon sin rais pirsait re' amneot neu Uisneno.
Au 'toit he Uisneno nakrira' In neek arekot neu ki ok-oke'.
Saloom,
Au, nai' Paulus, kau, tua
*2:15: Atoin ahiin rais Sura Kninu' sin nak, “bifee ngguin napenin a'honis, natuin sin nahoin ein” in a'mouf ni esan re' 1) Anmui' naan ri' Aan es, es re' Nai' Yesus, es anfei ranan he too mfaun sin napenin a'honis; 2) bi Hawa re' napein rais poi ma nmo'e nsaan, mes in imsa' es anjair bei' ka'o neu mansian pah-pinan; 3) bifee re' anmoin nok atoran ka nmatef oras nahoni' (mes a'mofun re' ia ka ma'tani' fa).
*3:6: Reko nneis mpiir tuaf re' in tenab, mo'et ma taos na'uu nbi Kristus.
†3:11: Uab Yunani nbi re' ia γυναῖκας (gunaikas na'ko γυνή gunei ), in a'mouf ni nak 1) “sin fee kein”, ai' 2) “bifee”. Atoni' bian nak, uab naan in a'mouf ni 3) bifee re' na' naa' jema'at. Mes re' no teun ni re' ia, uab Yunani npaek kata es anteni' (mkius Roma 16:1).